Document ID: 31996L0036

KOMISSION DIREKTIIVI 96/36/EY,
annettu 17 päivänä kesäkuuta 1996,
moottoriajoneuvojen turvavöitä ja turvajärjestelmiä koskevan jäsenvaltioiden lainsäädännön lähentämisestä annetun neuvoston direktiivin 77/541/ETY mukauttamisesta tekniikan kehitykseen (ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY (1), sellaisena kuin se on viimeksi muutettuna komission direktiivillä 95/54/EY (2), ja erityisesti sen 13 artiklan 2 kohdan,
ottaa huomioon moottoriajoneuvojen turvavöitä ja turvajärjestelmiä koskevan jäsenvaltioiden lainsäädännön lähentämisestä 28 päivänä kesäkuuta 1977 annetun neuvoston direktiivin 77/541/ETY (3), sellaisena kuin se on viimeksi muutettuna komission direktiivillä 90/628/ETY (4), ja erityisesti sen 10 artiklan,
sekä katsoo, että
direktiivi 77/541/ETY on yksi direktiivillä 70/156/ETY säädetystä ETY-tyyppihyväksyntämenettelystä annetuista erillisistä direktiiveistä; sen vuoksi direktiivin 70/156/ETY säännökset, jotka koskevat ajoneuvojen järjestelmiä, osia ja erillisiä teknisiä yksiköitä, pätevät tähän direktiiviin,
erityisesti direktiivin 70/156/ETY 3 artiklan 4 kohdassa ja 4 artiklan 3 kohdassa säädetään, että kunkin erillisen direktiivin liitteenä on oltava ilmoituslomake, joka sisältää mainitun direktiivin liitteen I asianomaiset kohdat ja myös sen liitteen VI mukaisen tyyppihyväksyntätodistuksen, jotta tyyppihyväksyntä voidaan tallentaa tietokoneelle,
tekniikan kehityksen valossa on mahdollista parantaa matkustajien turvaa edellyttämällä kelauslaitteella varustettujen kolmipistevöiden asentamista M1-luokan moottoriajoneuvojen uloimpiin takaistuimiin,
kaikki matkustajan istuimet, joiden yhteyteen on asennettu ilmatyyny, tulisi varustaa varoituksella, jotta ajoneuvon käyttäjät olisivat tietoisia ilmatyynystä eikä tämän vuoksi taaksepäin suunnattua lasten turvaistuinta asennettaisi kyseiselle istuimelle; tätä direktiiviä olisi uudelleen muutettava, kun paras mahdollinen kuvatunnus on kansainvälisesti hyväksytty,
on mahdollista parantaa matkustajien turvaa sinkoutumista vastaan mahdollisessa onnettomuustilanteessa edellyttämällä vähintään kelauslaitteilla varustettujen lantiovöiden asentamista kaikkiin eteenpäin ja taaksepäin suunnattuihin istuimiin M2- ja M3-luokkien ajoneuvoissa sekä lantio- ja olkavöiden asentamista tiettyihin M2-ajoneuvoihin kuten direktiivissä 90/628/ETY ennakoidaan (lukuun ottamatta ajoneuvoja, jotka on suunniteltu sekä kaupunkikäyttöön että seisoville matkustajille),
tämän kyseiset lantiovyöt M2- ja M3-ajoneuvoihin edellyttävän direktiivin muutoksen voimaantulo riippuu turvavöiden kiinnityspisteitä koskevan neuvoston direktiivin 76/115/ETY (5), sellaisena kuin se on viimeksi muutettuna komission direktiivillä 90/629/ETY (6), sekä istuimien lujuutta koskevan neuvoston direktiivin 74/408/ETY (7) mukauttamisesta tekniikan kehitykseen,
matkustajien, erityisesti autojen keskitakaistuimella olevien turvaa sekä paiskautumista että sinkoutumista vastaan mahdollisessa onnettomuustilanteessa on parannettava ja direktiiviin olisi sen vuoksi tehtävä lisämuutoksia,
tällä direktiivillä linja-autojen matkustajien turvan edistämiseksi säädettyjen toimien tehokkuus riippuu määräysten mukaisten turvavöiden käytöstä; tätä direktiiviä on täydennettävä muuttamalla turvavöiden pakollista käyttöä koskevaa neuvoston direktiiviä 91/671/ETY (8),
viitataan moottoriajoneuvojen sisustusta koskevaan neuvoston direktiiviin 74/60/ETY (9), sellaisena kuin se on viimeksi muutettuna direktiivillä 78/632/ETY (10), ja
tämän direktiivin säännökset ovat direktiivillä 70/156/ETY perustetun tekniikan kehitykseen mukauttamista käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 77/541/ETY artikloita seuraavasti:
1. - Poistetaan 2 artiklan ensimmäisen kappaleen sanat " . . .tai tämän edustajalle. . . ".
- 4 artikla kuuluu seuraavasti:
"4 artikla
Jäsenvaltioiden toimivaltaisten viranomaisten on ilmoitettava toisilleen direktiivin 70/156/ETY 4 artiklan 6 kohdassa esitettyä menettelyä noudattaen jokaisesta turvavyö- tai turvajärjestelmätyypin osalta laaditusta, joko annetusta, evätystä tai peruutetusta ETY-tyyppihyväksyntätodistuksesta."
- Korvataan 9 artiklassa ilmaisu "liitteessä I" ilmaisulla "liitteessä II A".
2. Lisätään liiteluettelo ja muutetaan direktiivin 77/541/ETY liitteitä tämän direktiivin liitteen mukaisesti.
3. Korvataan muissa kielissä englannin "type-approval" -sanasta aiemmin käytetty termi uudella termillä.
2 artikla
1. Yksikään jäsenvaltio ei saa 1 päivästä tammikuuta 1997 alkaen turvavöihin tai turvajärjestelmiin liittyvistä syistä
- evätä ajoneuvo-, turvavyö- tai turvajärjestelmätyypiltä ETY-tyyppihyväksyntää tai kansallista tyyppihyväksyntää taikka
- kieltää ajoneuvojen rekisteröintiä, myyntiä tai käyttöönottoa taikka turvavöiden tai turvajärjestelmien myyntiä tai käyttöönottoa,
jos turvavyöt tai turvajärjestelmät vastaavat direktiivin 77/541/ETY vaatimuksia, sellaisena kuin se on muutettuna tällä direktiivillä.
2. Jollei 5 kohdan säännöksistä muuta johdu, alkaen 1 päivästä lokakuuta 1999 M2-luokan enintään 3,5 tonnin ajoneuvojen osalta sekä 1 päivästä lokakuuta 1997 kaikkien muiden ajoneuvojen osalta jäsenvaltiot
- eivät enää saa myöntää ETY-tyyppihyväksyntää ja
- voivat evätä kansallisen tyyppihyväksynnän
ajoneuvotyypiltä turvavöihin ja turvajärjestelmiin liittyvistä syistä sekä turvavyö- tai turvajärjestelmätyypiltä, jos direktiivin 77/541/ETY, sellaisena kuin se on muutettuna tällä direktiivillä, vaatimukset eivät täyty.
3.1 Jollei 5 kohdan säännöksistä muuta johdu, M2-luokan enimmäismassaltaan 3 500 kg painoisten ajoneuvojen osalta 1 päivästä lokakuuta 2001 alkaen sekä kaikkien muiden M-luokan ajoneuvojen osalta 1 päivästä lokakuuta 1999 alkaen jäsenvaltiot
- katsovat uusien ajoneuvojen mukana seuraavat, direktiivissä 70/156/ETY tarkoitetut vaatimustenmukaisuustodistukset pätemättömiksi sanotun direktiivin 7 artiklan 1 kohdassa mainittuihin tarkoituksiin ja
- voivat evätä rekisteröinnin, myynnin tai käyttöönoton uusilta ajoneuvoilta, joiden mukana ei seuraa direktiivissä 70/156/ETY tarkoitettua vaatimustenmukaisuustodistusta ja
- voivat evätä myynnin ja käyttöönoton uusilta turvavöiltä ja turvajärjestelmiltä
turvavöihin tai turvajärjestelmiin liittyvistä syistä, jos direktiivin 77/541/ETY, sellaisena kuin se on muutettuna tällä direktiivillä, vaatimukset eivät täyty.
3.2 Alkaen 1 päivästä lokakuuta 1999 direktiivin 77/541/ETY, sellaisena kuin se on muutettuna tällä direktiivillä, turvavöihin ja turvajärjestelmiin osina liittyviä vaatimuksia sovelletaan direktiivin 70/156/ETY 7 artiklan 2 kohdan tarkoituksiin.
4. Sen estämättä, mitä edellä 2 ja 3.2 kappaleessa säädetään, jäsenvaltioiden tulee osien vaihtamisen mahdollistamiseksi jatkaa ETY-tyyppihyväksynnän antamista ja sallia turvavöiden ja turvajärjestelmien myynti ja käyttöönotto direktiivin 77/541/ETY aikaisempien toisintojen mukaisesti, jos kyseiset turvavyöt tai turvajärjestelmät
- on tarkoitettu asennettaviksi jo käytössä oleviin ajoneuvoihin ja
- vastaavat ajoneuvoja ensimmäistä kertaa rekisteröitäessä sovelletun direktiivin vaatimuksia.
5. Sen estämättä, mitä edellä 2 ja 3.1 kappaleessa säädetään, liitteessä I olevan 3.1.11 kohdan mukaisen ilmatyynystä varoittavan merkin osalta kyseisten kappaleiden määräykset tulevat voimaan 1 päivästä lokakuuta 1997 alkaen.
3 artikla
1. Jäsenvaltioiden on saatettava voimaan tämän direktiivin noudattamiseksi tarvittavat lait, asetukset ja hallinnolliset määräykset viimeistään 31 päivänä joulukuuta 1996, ja niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten tällainen viittaus tehdään.
2. Jäsenvaltioiden on toimitettava kirjallisena komissiolle ne keskeiset kansalliset säännökset, jotka ne antavat tässä direktiivissä tarkoitetuista kysymyksistä.
4 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
5 artikla
Tämä direktiivi on osoitettu kaikille jäsenvaltioille.
Tehty Brysselissä 17 päivänä kesäkuuta 1996.

Labels: 8